<Åpningstale Risør byjubileum + jubileumskonsert, Risørhuset 7/1-23>

I år skal vi i Risør feire vårt 300-års jubileum. Vi skal feire, markere, minnes og se framover ved hjelp av store og små arrangementer gjennom et helt år. I kveld setter vi tonen – bokstavelig talt. Vi skal først se opp mot et eksempel på Risørs mangfoldige kunstliv gjennom avduking av en lysekrone strikket og heklet av kunstner Sandra Blichert. Før vi går inn i salen til jubileums- og nyttårsforestillingen «Horisont» med komponist og musiker Eirik Dørsdal med band, Risør Motettkor, lyriker Mari Nymoen og fotograf Ole Brodersen. Jeg ser fram til en kveld der vi kan se mot horisonten, mot det åpne og ukjente. Men med utgangspunkt i det kjente og stedfaste. En slik tilnærming håper jeg, og vet jeg, vil prege veldig mye av det vi kan oppleve gjennom jubileumsåret.

Vi skal i jubileumsåret 2023 selvsagt se tilbake og minnes. Vi har allerede fått historien vår samlet og gjennomgått på nytt gjennom tobindsverket «Risør. En liten åpen by» skrevet av Victor Norman. I en økonomisk analyse av Risørs utvikling bruker Victor Norman begrepet «drivankere og matadorer»; noen som av ulike grunner henger igjen og noen som går foran og skaper og bygger noe nytt. Når vi nå går inn i jubileumsåret, lar jeg det være opp til hver enkelt å finne sin plass som drivanker eller matador. De fleste av oss er jo litt av hvert: med sans for fortid, å gjøre det beste ut av nåtid og med evne til å åpne opp mot muligheter framover.

Før jeg erklærer jubileumsåret for offisielt åpnet, skal jeg minne om at vi feirer et dobbeltjubileum. Våre venner i Arendal er like gamle som vi i Risør – 300 år. Derfor har vi spesielt invitert representanter fra politisk og administrativ side i Arendal til denne åpningen og derfor skal Risør og Arendal samarbeide om mye gjennom året – der det er naturlig. Framføringen vi skal se i salen nå skal blant annet seinere gjentas i Arendal.

Jeg vil takke alle som har bidratt og vil bidra til et mangfoldig og rikt jubileums-program, fra nøkkelpersoner og kulturpolitikere i Risør kommune, ansatte her på Risørhuset til kreative ildsjeler i lag, foreninger og frivillige grupper i hele kommunen. Her er rike muligheter til å være både deltaker og tilskuer – og til å veksle på rollene.

Med det erklærer jeg Risørs 300 års jubileumsår for åpnet!